
Text rozhodnutia
Súd: Krajský súd Bratislava Spisová značka: 14Co/481/2012 Identifikačné číslo súdneho spisu: 1407203047 Dátum vydania rozhodnutia: 20. 08. 2013 Meno a priezvisko sudcu, VSÚ: JUDr. Katarína Javorčíková ECLI: ECLI:SK:KSBA:2013:1407203047.5 Uznesenie Krajský súd v Bratislave v právnej veci navrhovateľa: Hlavné mesto Slovenskej republiky Bratislava, Primaciálne nám. č. 1, Bratislava, IČO: XX XXX XXX, proti odporcom: X. K. C., bytom N. X, D., 2. O. C., bytom N. X, D., t.č. Ú. na C. T. V. I. Ž., zastúpený JUDr. Milanom Hanulom, Šustekova 2, Bratislava, o návrhu odporkyne v 1. rade na ustanovenie advokáta v odvolacom konaní vo veci o vypratanie bytu, pomerom hlasov 3:0 takto r o z h o d o l : Krajský súd v Bratislave návrh odporkyne v 1. rade na ustanovenie advokáta z a m i e t a . o d ô v o d n e n i e : Okresný súd Bratislava IV v Bratislave rozsudkom zo dňa 11.6.2012, č.k. 4C/40/2007-253 uložil odporcom v 1. a 2. rade povinnosť vypratať a po vyprataní protokolárne odovzdať 2- garzónku I. kategórie, číslo bytu 25, nachádzajúcu sa na IV. poschodí bytového domu na N. B.. Č.. X C. D., do 60 dní od právoplatnosti rozsudku, a to bez nároku na náhradný byt, či ubytovanie. Odporcom v 1. a 2. rade uložil tiež povinnosť spoločne a nerozdielne zaplatiť navrhovateľovi náhradu trov konania v sume 2.072,50 eura, do troch dní od právoplatnosti rozsudku. Proti rozsudku podala odvolanie odporkyňa v 1. rade. Na pojednávaní pred odvolacím súdom, ktoré sa malo uskutočniť dňa 23.7.2013, požiadala odporkyňa v 1. rade o zabezpečenie advokáta, odvolávajúc sa na svoje sociálne a majetkové pomery. Odvolací súd túto jej žiadosť posúdil ako návrh v zmysle ust. § 30 O.s.p., a vzhľadom na odstup času od rozhodnutia súdu, ktorým bola oslobodená od súdnych poplatkov (9.9.2010), uložil jej, aby v lehote do 5.8.2013 predložila súdu aktuálne vyplnené a potvrdené tlačivo o jej osobných, zárobkových a majetkových pomeroch. Zároveň ju súd oboznámil s možnosťou obrátiť sa na Centrum právnej pomoci, ktoré v zmysle zákona č. 327/2005 Z.z. o poskytovaní právnej pomoci osobám v materiálnej núdzi a doplnení zákona č. 586/2003 o advokácii a o zmene a doplnení zákona č. 455/1991 Zb. o živnostenskom podnikaní (Živnostenský zákon) v znení neskorších predpisov a v znení zákona č. 8/2005 Z.z., poskytuje právnu pomoc fyzickým osobám, ktoré v dôsledku svojej materiálnej núdze nemôžu využívať právne služby na riadne uplatnenie a ochranu svojich práv. Podľa § 30 O.s.p., účastníka, ktorý požiada o ustanovenie advokáta a u ktorého sú predpoklady, aby bol oslobodený od súdnych poplatkov, súd odkáže na Centrum právnej pomoci. O tejto možnosti súd účastníka poučí. Predpokladmi na vyhovenie žiadosti podľa § 30 O.s.p. sú: -žiadosť účastníka konania, -účastník spĺňa predpoklady na oslobodenie od súdnych poplatkov na základe rozhodnutia súdu podľa § 138 ods. 1, t.j. či také rozhodnutie odôvodňujú pomery účastníka a (kumulatívne), či nejde o svojvoľné alebo zrejme bezúspešné uplatňovanie či bránenie práva, -potreba ochrany záujmov účastníka konania v priamej spojitosti s predmetom konania, ktorá sa posudzuje individuálne a spravidla súvisí so skutkovou a právnou zložitosťou veci. Odporkyňa v 1. rade povinnosť uloženú súdom do dnešného dňa nesplnila a nepreukázala svoje aktuálne osobné, zárobkové a majetkové pomery. V prejednávanej veci nejde o skutkovo a právne zložitú vec, pričom už v tomto štádiu konania je možné konštatovať, že podaním odvolania odporkyňa v 1. rade zrejme bezúspešne bráni svoje právo. Odvolací súd tak dospel k záveru, že nie sú splnené zákonné podmienky na to, aby odporkyňa bola odkázaná súdnym rozhodnutím na Centrum právnej pomoci. Preto jej návrh zamietol. Toto rozhodnutie však nebráni odporkyni, aby sa sama obrátila na Centrum právnej pomoci. Poučenie: Proti tomuto uzneseniu odvolanie nie je prípustné

